
"Koronavírus tüskéi a gyermek családi életén. Szülő - gyermek kapcsolattartás végrehajtása a rendkívüli helyzetben."

A keleti bölcselet úgy tartja, hogy „Egy gyermek élete olyan, mint egy papírlap, melyen minden arra járó nyomot hagy.” Bár a szükséges védelemre és gondoskodásra a gyermek mindenkivel szemben igényt tarthat, ennek megvalósítása elsősorban - az államot és a társadalmat megelőzően - a család kötelessége.
A gyermek személyiségének harmonikus kibontakozásához szeretetteljes légkörre, biztonságra, békére és rendezett családi környezetre van szükség. A családi kapcsolat alapja a házasság, illetve a szülő- gyermek viszony, s a gyermeknek a szülei tudják megadni a számára szükséges stabil családi hátteret, védelmet és gondoskodást. A szülők élettársi, vagy házastársi kapcsolatának felbomlásával a gyermekhez fűződő szülői kötelék nem szakad el. A különélő szülő gyermekkel való kapcsolattartási joga a gyermek jogaival egyenrangú, azonban e jogok összeütközésekor feltétlen előnyt élveznek a gyermek jogai, azaz mindennek ez alá kell rendelődnie, mivel a családi jogviszonyokban a gyermek érdeke és jogai fokozott védelemben részesülnek. Ezzel összhangban a különélő szülő és gyermeke közti kapcsolattartás végrehajtása körében is elsődlegesen a gyermek érdeke az irányadó.
A tanulmány a gyermek és a különélő szülő közti kapcsolattartásra vonatkozó határozat világjárvány idején való végrehajtásával összefüggő joggyakorlatot vizsgálja. A kapcsolattartás végrehajtásáról szóló döntés mindig egyedi ügyekben való döntés. A jogszabályi szempontok szerinti mérlegelés során az egyedi ügyek sajátos körülményeit a humánjárvány okozta rendkívüli körülmények közt kellett értékelni.
A dolgozat arra a kérdésre is keresi a választ, hogy mi a jognak a valódi funkciója a kapcsolattartásra vonatkozó határozat végrehajtása iránti eljárásokban? Vajon a bár kógens, de a jogalkalmazónak kereteket adó anyagi és eljárási szabályok képesek a szülők egymás közötti, valamint gyermekük közötti kapcsolat valódi megteremtésére? A jog feladata-e az érzelmek kezelése, vagy legalábbis nyugvópontra juttatása?



